钦定古今图书集成/理学汇编/学行典/第203卷 > 张应沛
## 钦定古今图书集成/理学汇编/学行典/第203卷 > 张应沛

按《浦江县志》：“张应沛，字汝霖，父国子生元京俊才早
逝，沛仅九龄，居丧哀毁，动循礼度，观者器焉。痛父赍
志，终身抱憾，逢忌辰辄流涕竟日，奉孀母，备极承懽，
二弟潞泽襁褓中抚之成立，合爨四十年。比析，自处
其瘠。妻郑同心克让，初有妆奁嫁小姑。析时，姑命算
取可数百金，辞不受。沛以贡授太湖簿，郡守廉重之”，
委署潜、宿两邑符，咸有循声。升费丞，数月，闻仲弟故，
恐伤老母，急告归，哀恸成疾，卒于途。丧归，远近毕赴。
杨太史守勤为表其墓曰“孺孝。”